b'\n_START_ARTICLE_\nElina Lepom\xc3\xa4ki\n_START_SECTION_\nTausta\n_START_PARAGRAPH_\nLepom\xc3\xa4ki vietti ensimm\xc3\xa4iset vuotensa Helsingin Oulunkyl\xc3\xa4ss\xc3\xa4, jossa h\xc3\xa4n isoveljens\xc3\xa4 kanssa k\xc3\xa4vi amerikkalaista lastentarhaa, kunnes siirtyi Oulunkyl\xc3\xa4n ala-asteelle. Vuoden 1990 lopulla perhe muutti Saksan Bonniin, jossa Lepom\xc3\xa4ki k\xc3\xa4vi saksalaisia kouluja. Perhe muutti takaisin Suomeen vuonna 1995, ja Lepom\xc3\xa4ki jatkoi opiskelua Helsingin Saksalaisessa koulussa. H\xc3\xa4n suoritti vuonna 2000 Reifepr\xc3\xbcfung-ylioppilastutkinnon ja aloitti saman vuoden syksyll\xc3\xa4 opiskelut Teknillisess\xc3\xa4 korkeakoulussa informaatioverkostojen koulutusohjelmassa. My\xc3\xb6hemmin h\xc3\xa4n vaihtoi aineensa tietotekniikkaan ja aloitti vuonna 2001 opinnot my\xc3\xb6s Helsingin kauppakorkeakoulussa. Lepom\xc3\xa4ki valmistui diplomi-insin\xc3\xb6\xc3\xb6riksi Teknillisest\xc3\xa4 korkeakoulusta p\xc3\xa4\xc3\xa4aineenaan tietoturvallisuustekniikka vuonna 2004 ja kauppatieteiden maisteriksi Helsingin kauppakorkeakoulusta p\xc3\xa4\xc3\xa4aineenaan rahoituksen kansantaloustiede vuonna 2005._NEWLINE_H\xc3\xa4n ty\xc3\xb6skenteli opiskeluaikana Martti Tiurin osa-aikaisena eduskunta-avustajana 2001\xe2\x80\x932003, Java-ohjelmoijana, ja oli osakkaana Valuatum Oy:ss\xc3\xa4. Pankkiuransa aikana Lepom\xc3\xa4ki ty\xc3\xb6skenteli Nordean vanhempana analyytikkona Helsingiss\xc3\xa4 ja K\xc3\xb6\xc3\xb6penhaminassa 2003\xe2\x80\x932007 sek\xc3\xa4 my\xc3\xb6hemmin 2007\xe2\x80\x932012 johtajana Royal Bank of Scotlandissa. H\xc3\xa4n on osakkaana useissa kasvuyrityksiss\xc3\xa4 ja toiminut Transfluentin hallituksen puheenjohtajana vuosina 2011\xe2\x80\x932015 sek\xc3\xa4 ajatuspaja Liberan hallituksen puheenjohtajana huhtikuusta 2015._NEWLINE_Lepom\xc3\xa4ki osallistui vuoden 2018 Bilderberg-kokoukseen Torinossa Italiassa.\n_START_SECTION_\nPoliittinen ura\n_START_PARAGRAPH_\nLepom\xc3\xa4ki nousi kokoomuksen kansanedustajaksi varasijalta Uudenmaan vaalipiirist\xc3\xa4 hein\xc3\xa4kuussa 2014 kun Jyrki Katainen siirtyi Euroopan unionin komissaariksi. Eduskuntavaaleissa 2015 h\xc3\xa4net valittiin jatkokaudelle 6\xc2\xa0541 \xc3\xa4\xc3\xa4nell\xc3\xa4. Eduskunnassa Lepom\xc3\xa4ki on j\xc3\xa4sen puolustusvaliokunnassa ja valtiovarainvaliokunnassa sek\xc3\xa4 sen verojaostossa ja kunta- ja terveysjaostossa._NEWLINE_Huhtikuussa 2016 Lepom\xc3\xa4ki ilmoitti asettuvansa kokoomuksen puheenjohtajaehdokkaaksi kes\xc3\xa4n 2016 puoluekokouksessa. H\xc3\xa4n sai puheenjohtajavaalissa yhteens\xc3\xa4 122,4 \xc3\xa4\xc3\xa4nt\xc3\xa4 eik\xc3\xa4 edennyt vaalin toiselle kierrokselle._NEWLINE_Eduskuntavaaleissa 2019 h\xc3\xa4net valittiin kolmannelle kaudelleen Uudenmaan vaalipiirin suurimmalla \xc3\xa4\xc3\xa4nim\xc3\xa4\xc3\xa4r\xc3\xa4ll\xc3\xa4, 19\xc2\xa0273. Koko maan ehdokkaista Lepom\xc3\xa4ki sai viidenneksi eniten \xc3\xa4\xc3\xa4ni\xc3\xa4 ja naisehdokkaista vain Li Andersson sai enemm\xc3\xa4n \xc3\xa4\xc3\xa4ni\xc3\xa4. Lepom\xc3\xa4en vaalibudjetti oli yli 115\xc2\xa0000 euroa. Rahoittajiin kuului muun muassa kauppatieteiden tohtori Bj\xc3\xb6rn Wahlroos.\n_START_SECTION_\nN\xc3\xa4kemyksi\xc3\xa4\n_START_PARAGRAPH_\nLepom\xc3\xa4en poliittista linjaa on kuvattu julkisuudessa klassiseksi liberalismiksi. H\xc3\xa4n pit\xc3\xa4\xc3\xa4 markkinataloutta yksil\xc3\xb6nvapauksien mahdollistajana ja parhaana ratkaisuna k\xc3\xb6yhyyteen. Lepom\xc3\xa4ki kannattaa alhaisempaa tuloverotusta ja on puhunut ty\xc3\xb6n verotuksen kevent\xc3\xa4misen\xc2\xa0puolesta, joista yhten\xc3\xa4 keinona ansiotulojen tasaverotus. H\xc3\xa4n kannattaa perusturvapohjaista sosiaaliturvaa, elinkeinovapauksia ja normien purkamista yksil\xc3\xb6nvapauskysymyksiss\xc3\xa4. Lepom\xc3\xa4ki on arvostellut ty\xc3\xb6markkinaj\xc3\xa4rjest\xc3\xb6jen erityiskohtelua lains\xc3\xa4\xc3\xa4d\xc3\xa4nn\xc3\xb6ss\xc3\xa4 ja vaatinut ty\xc3\xb6ehtosopimuksien yleissitovuuden poistamista sek\xc3\xa4 ty\xc3\xb6per\xc3\xa4isen maahanmuuton vapauttamista. Lis\xc3\xa4ksi h\xc3\xa4n on puhunut ylisuuren julkisen sektorin pienent\xc3\xa4misen tarpeellisuudesta._NEWLINE_Lepom\xc3\xa4ki arvosteli hallituksen tekev\xc3\xa4n kokoomuksen johdolla liian vasemmistolaista politiikkaa vuonna 2013. H\xc3\xa4n on totesi my\xc3\xb6s, ett\xc3\xa4 Suomi on maana l\xc3\xa4hell\xc3\xa4 suunnitelmataloutta._NEWLINE_Lepom\xc3\xa4ki oli mukana kirjoittamassa Liberan julkaisemaa Perustili-raporttia (2013), sek\xc3\xa4 teosta Euron tulevaisuus \xe2\x80\x93 Suomen vaihtoehdot (2014)._NEWLINE_H\xc3\xa4n on kannattanut vuonna 2016 suorien yritystukien lakkauttamista, joista s\xc3\xa4\xc3\xa4styv\xc3\xa4t noin miljardi euroa Lepom\xc3\xa4ki olisi k\xc3\xa4ytt\xc3\xa4nyt yhteis\xc3\xb6veron alentamiseen kuudella prosenttiyksik\xc3\xb6ll\xc3\xa4.  _NEWLINE_Samana vuonna h\xc3\xa4n Lepom\xc3\xa4ki visioi, ettei yhteis\xc3\xb6veroa olisi en\xc3\xa4\xc3\xa4 20 vuoden kuluttua. Lepom\xc3\xa4ki ehdotti syyskuussa 2017 kokeilua, jossa ravintoloiden s\xc3\xa4\xc3\xa4ntely purettaisiin jollain alueella kokonaan. H\xc3\xa4nen mukaansa asiakkaat turvaisivat ravintolan hygienian ja muun turvallisuuden sosiaalisen median avulla._NEWLINE_Helmikuussa 2018 h\xc3\xa4n linjasi tiedotteessaan, ettei Sipil\xc3\xa4n hallituksen valmistelemaa esityst\xc3\xa4 sote-uudistukseksi, valinnanvapauslaiksi ja maakuntauudistukseksi tule vied\xc3\xa4 eteenp\xc3\xa4in. H\xc3\xa4nen mielest\xc3\xa4\xc3\xa4n malli ei saa aikaan s\xc3\xa4\xc3\xa4st\xc3\xb6j\xc3\xa4, \xe2\x80\x9deik\xc3\xa4 ole syyt\xc3\xa4 olettaa, ett\xc3\xa4 malli parantaisi asiakkaiden palvelun laatua tai hoidon saatavuutta\xe2\x80\x9d.\n_START_SECTION_\nPerustili\n_START_PARAGRAPH_\nLibera-ajatuspajassa Lepom\xc3\xa4ki ideoi tulonsiirtoj\xc3\xa4rjestelm\xc3\xa4n kokonaisuudistuksen, perustilin, jonka pohjalta Libera julkaisi Perustili-nimisen raportin yhdess\xc3\xa4 professori Paul Lillrankin ja vapaan toimittajan Marko Hamilon kanssa. Mallissa jokainen t\xc3\xa4ysi-ik\xc3\xa4inen suomalainen saisi 20\xc2\xa0000 euron alkup\xc3\xa4\xc3\xa4omalla varustetun perustilin, jolta voi nostaa rahaa vapaasti kuukausittaisen nostorajan puitteissa. Tili\xc3\xa4 p\xc3\xa4\xc3\xa4omitetaan ty\xc3\xb6nteolla. Jokaisesta palkasta osa siirtyy suoraan perustilille ja tilille voi my\xc3\xb6s s\xc3\xa4\xc3\xa4st\xc3\xa4\xc3\xa4 t\xc3\xa4m\xc3\xa4n yli. S\xc3\xa4\xc3\xa4st\xc3\xa4mi\xc3\xa4\xc3\xa4n, alkup\xc3\xa4\xc3\xa4oman ylitt\xc3\xa4vi\xc3\xa4 varoja jokainen voi sijoittaa vapaasti ja niit\xc3\xa4 voi k\xc3\xa4ytt\xc3\xa4\xc3\xa4 my\xc3\xb6s toisen henkil\xc3\xb6n palkkaamiseen siirt\xc3\xa4m\xc3\xa4ll\xc3\xa4 rahaa perustililt\xc3\xa4 toiselle. Ty\xc3\xb6nantajamaksut suoritetaan automaattisesti. Tuloverot maksetaan vasta kun tililt\xc3\xa4 nostetaan rahaa. Tili k\xc3\xa4ytt\xc3\xa4ytyy kuin perustulo, sill\xc3\xa4 se mahdollistaa ty\xc3\xb6n ja sosiaalitukien yhdist\xc3\xa4misen. Mallin kantava ajatus on, ett\xc3\xa4 ty\xc3\xb6nteon pit\xc3\xa4\xc3\xa4 aina kannattaa. Perustilin voi vied\xc3\xa4 pakkaselle, ja tilin mahdollinen positiivinen saldo vapautuu el\xc3\xa4kei\xc3\xa4ss\xc3\xa4 vapaaseen k\xc3\xa4ytt\xc3\xb6\xc3\xb6n. Negatiivinen saldo annetaan anteeksi.\n_START_SECTION_\nAnsioturvauudistus\n_START_PARAGRAPH_\nTammikuussa 2015 Sitra julkaisi Lepom\xc3\xa4en, Heikki Hiilamon, Osmo Soininvaaran, Juhana Vartiaisen ja Tuomas P\xc3\xb6ystin kanssa asiantuntijaraportin ansiosidonnaisen ty\xc3\xb6tt\xc3\xb6myysturvan uudistamiseksi. Raportissa ehdotetaan ansioturvan ulottamista kaikille suomalaisille ja turvan siirt\xc3\xa4mist\xc3\xa4 ty\xc3\xb6tt\xc3\xb6myyskassoilta valtion alaisuuteen. Ehdotuksessa lyhennett\xc3\xa4isiin ansiosidonnaisen p\xc3\xa4iv\xc3\xa4rahan kestoa 250 p\xc3\xa4iv\xc3\xa4\xc3\xa4n. Uudistuksen p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 on lis\xc3\xa4t\xc3\xa4 ty\xc3\xb6n tarjontaa ja tehd\xc3\xa4 ty\xc3\xb6tt\xc3\xb6myysturvasta kannustavampi.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nLepom\xc3\xa4ki on naimisissa Jukka Lepom\xc3\xa4en kanssa ja heill\xc3\xa4 on kaksi lasta. Elina Lepom\xc3\xa4ki asui vuonna 2016 Etel\xc3\xa4-Espoossa. Lepom\xc3\xa4en is\xc3\xa4 on politiikan toimittaja Kari Valtonen._NEWLINE_Saksassa asuessaan Lepom\xc3\xa4ki aloitti koripallon harrastamisen. Suomeen muutettuaan h\xc3\xa4n jatkoi sit\xc3\xa4 Pakilan Visassa, joka pian muuttui Visa-Basketiksi.'